Neuvoston asetuksen N:o 17 19 artiklan 3 kohdan mukainen tiedonanto

Euroopan yhteisön perustamissopimuksen 81 artiklan 3 kohdan mukaista puuttumattomuustodistusta tai poikkeusta koskevasta hakemuksesta (asia N:o 37.632 - UEFAn sääntö "UEFAn järjestämien kilpailujen luotettavuus: seurojen riippumattomuus")

(1999/C 363/02)

(ETA:n kannalta merkityksellinen teksti)

I. TOSIASIAT

1. ILMOITUS

1. Euroopan Jalkapalloliitto (Union des Associations Européennes de Football, UEFA) haki 14 päivänä lokakuuta 1999 EY:n perustamissopimuksen 81 artiklan 3 kohdan mukaista puuttumattomuustodistusta tai poikkeusta säännölle nimeltä "UEFAn järjestämien kilpailujen luotettavuus: seurojen riippumattomuus".

2. UEFA on järjestö, jonka toimipaikka sijaitsee Nyonissa Sveitsissä. Se on Euroopan jalkapallosta vastaaava hallintoelin. UEFAn jäseniksi voivat liittyä kaikki Euroopan kansalliset jalkapalloliitot. UEFAssa on nykyisin 51 jäsenliittoa, joista 18 sijaitsee Euroopan unionin alueella. Yleensä kussakin EU:n ja ETA:n jäsenvaltiossa on yksi jäsenliitto, joka järjestää jalkapallotoimintaa kansallisella tasolla. Poikkeuksena on Yhdistynyt kuningaskunta, jossa historiallisista syistä sekä Englannilla, Walesilla, Skotlannilla että Pohjois-Irlannilla on kullakin omat liittonsa. FIFAn (Fédération Internationale de Football Association) Euroopan liittona UEFA sääntelee jalkapallotoimintaa ja järjestää kansainvälisiä jalkapallokilpailuja ja -turnauksia Euroopassa. Kauteen 1998/1999 asti UEFA järjesti kolmenlaisia kilpailuja: Mestarien liiga, Cup-voittajien cup ja UEFA-cup. Jokin aika sitten UEFA lakkautti Cup-voittajien cupin. Kaudesta 1999/2000 alkaen järjestetään ainoastaan Mestarien liiga (johon osallistuvien seurojen määrä on suuri) ja UEFA-cup.

2. ILMOITETTU SÄÄNTÖ

3. UEFAn hallitus hyväksyi ilmoitetun säännön 19 päivänä toukokuuta 1998. Marraskuun 24 päivänä 1998 UEFAn jäsenliittojen puheenjohtajien ylimääräinen konferenssi hyväksyi yksimielisesti julkilausuman, jossa liitot vahvistivat "varauksettoman tukensa UEFAn säännölle ja sen perustana oleville urheiluperiaatteille".

4. Säännössä "UEFAn järjestämien kilpailujen luotettavuus: seurojen riippumattomuus" määrätään seuraavaa:

"A. Pääperiaate

On erittäin tärkeää, että UEFAn kilpailujen urheilullista luotettavuutta suojellaan. Tämän tavoitteen saavuttamiseksi UEFA varaa itselleen oikeuden ryhtyä asianmukaisiin toimenpiteisiin missä tahansa tilanteessa, jossa se katsoo, että sama henkilö tai oikeushenkilö voi vaikuttaa useamman kuin yhden samaan UEFAn järjestämään kilpailuun osallistuvan joukkueen johtamiseen, hallintoon ja/tai urheilusuoritukseen.

B. Osallistumisperusteet

UEFAn järjestämiin kilpailuihin osallistumiseen sovelletaan seuraavia perusteita asiaankuuluvien kilpailusääntöjen lisäksi:

1. Yksikään UEFAn järjestämään kilpailuun osallistuva seura ei saa suoraan tai välillisesti:

a) omistaa toisen seuran arvopapereita tai osakkeita tai käydä niillä kauppaa,

b) olla toisen seuran jäsen,

c) osallistua missään ominaisuudessa toisen seuran johtamiseen ja hallintoon ja/tai vaikuttaa sen urheilusuoritukseen,

d) käyttää minkäänlaista määräysvaltaa toisen seuran johtamisessa, hallinnossa ja/tai urheilusuorituksessa

silloin kun kyseinen toinen seura osallistuu samaan UEFAn järjestämään kilpailuun.

2. Kukaan ei saa missään ominaisuudessa osallistua samanaikaisesti, joko suoraan tai välillisesti, useamman kuin yhden UEFAn järjestämään kilpailuun osallistuvan seuran johtamiseen ja hallintoon ja/tai vaikuttaa sen urheilusuoritukseen.

3. Kahdesta tai useammasta seurasta, jotka ovat yhteisen määräysvallan alaisuudessa, vain yksi voi osallistua samaan kilpailuun. Tässä yhteydessä henkilöllä tai oikeushenkilöllä on määräysvalta seurassa, jos hänellä/sillä:

a) on enemmistö äänistä,

b) on oikeus nimittää tai erottaa enemmistö hallinto-, johto- tai valvontaelimen jäsenistä,

c) on osakkeenomistajana oikeus käyttää yksin enemmistöä äänistä muiden seuran osakkeenomistajien kanssa tekemänsä sopimuksen perusteella.

4. UEFAn kilpailukomitea tekee lopullisen päätöksen seurojen hyväksymisestä näihin kilpailuihin. Se varaa myös oikeuden ryhtyä toimiin sellaisten seurojen osalta, jotka meneillään olevan kilpailun aikana lakkaavat täyttämästä edellä mainittuja edellytyksiä."

5. UEFAn kilpailukomitea määritteli perusteet, joilla valitaan seura, joka voi osallistua kilpailuun, silloin kun kahta tai useampaa yhteisessä määräysvallassa olevaa seuraa ehdotetaan UEFAn kilpailuun. Valintaperusteet ovat seuraavat:

"Valintaperusteet

Jos uusia sääntöjä on sovellettava kahteen tai useampaan seuraan UEFAn kilpailujen luotettavuuden varmistamiseksi, UEFAn kilpailukomitea soveltaa seuraavia perusteita mainitussa järjestyksessä määrittääkseen, mikä seura hyväksytään kyseiseen kilpailuun:

A. Seuran valinta

I. UEFAn seurakerroin (viiden viime kauden kumulatiivinen kerroin):

Seura, jolla on korkein seurakerroin, hyväksytään kyseiseen UEFAn järjestämään kilpailuun.

II. Kansallisen liiton UEFA-kerroin (viiden viime kauden kumulatiivinen kerroin):

Jos kahdella tai useammalla seuralla on sama seurakerroin (katso I kohta edellä), kansallisten liittojen nykyinen UEFA-kerroin otetaan huomioon. Seura, jonka liitolla on korkein kerroin, hyväksytään kyseiseen UEFAn järjestämään kilpailuun.

III. Valinnan ratkaiseminen arvalla

Jos kahdella tai useammalla seuralla on sama kansallisen liiton kerroin (katso II kohta edellä), valinta ratkaistaan arvalla.

B. Vapaan kilpailupaikan täyttäminen

Jos seuraa ei ole hyväksytty UEFAn kilpailuun edellä olevien perusteiden mukaisesti, kansallinen liitto voi täyttää näin vapaaksi jääneen paikan toisella seurallaan. Vapaa paikka on pääsääntöisesti annettava seuralle, joka on sijoittunut kotimaisessa mestaruusliigassa heti sen seuran jälkeen, jota ei ole hyväksytty kilpailuun (UEFAn Mestarien liiga tai UEFA-cup). UEFAn Cup-voittajien cupissa kilpailuun voidaan ehdottaa kotimaisessa liigassa toiseksi sijoittunutta tai tarvittaessa yhtä välierään osallistuneista sen seuran sijaan, jota ei ole hyväksytty kilpailuun. UEFAn kilpailukomitealla on oikeus vahvistaa korvaavan seuran hyväksyminen kilpailuun."

6. Yhteenvetona voidaan todeta, että säännön mukaan: 1) yhdelläkään seuralla ei saa olla taloudellista tai hallinnollista osuutta toisessa samaan UEFAn järjestämään kilpailuun osallistuvassa seurassa; 2) yksikään henkilö ei saa osallistua useamman kuin yhden samaan UEFAn järjestämään kilpailuun osallistuvan seuran johtamiseen ja 3) yhdelläkään henkilöllä tai yrityksellä ei saa olla määräysvaltaa useammassa kuin yhdessä samaan UEFAn järjestämään kilpailuun osallistuvassa seurassa.

3. UEFAN PERUSTELUT PUUTTUMATTOMUUSTODISTUKSEN MYÖNTÄMISEKSI

7. UEFAn mukaan 1) säännön tarkoituksena on säilyttää kilpailun luotettavuus ja UEFAn järjestämien kansainvälisten kilpailujen tuloksen ennakoimattomuus; 2) säännön avulla pyritään tähän tavoitteeseen välttämällä eturistiriidat joita syntyisi, jos joku henkilö tai jokin yritys pystyisi vaikuttamaan kahden (tai useamman) samaan kilpailuun osallistuvan seuran urheilusuoritukseen, mikä saattaisi johtaa tulosten ohjailuun; 3) sääntö ei koske taloudellisia tai kaupallisia toimintoja vaan jalkapalloa urheilulajina; 4) sääntö kuuluu EY:n perustamissopimuksen kilpailumääräysten soveltamisalan ulkopuolelle, koska sillä on urheiluun liittyvä tavoite; sääntö ei rajoita kilpailua ja vaikka sen katsottaisiin rajoittavan kilpailua markkinoilla, jotka koskevat omistusosuuksia UEFAn kilpailuihin osallistuvissa jalkapalloseuroissa, sääntö ei silti rikkoisi EY:n perustamissopimuksen 81 artiklaa, sillä sääntö on tarpeellinen urheilukilpailun toimivuuden kannalta.

8. Viimeksi mainitun seikan osalta UEFA yhtyy urheilun välitystuomioistuimen (CAS) 20 päivänä elokuuta 1999 asiassa CAS 98/200 AEK Ateena ja Slavia Praha/UEFA tekemän ratkaisun 150 kohtaan, jonka mukaan säännön todellinen vaikutus on se, että se asettaa joitain rajoituksia eurooppalaisten korkean tason jalkapalloseurojen sulautumille ja että se siten säilyttää tai vahvistaa seurojen omistajien välistä taloudellista kilpailua sekä seurojen välistä taloudellista ja urheilullista kilpailua. Kyseisen CAS-päätöksen (154 kohta) perusteella UEFA huomauttaa myös, että toisin kuin muiden liiketoimintalajien kohdalla urheilutoiminnassa on kuluttajien edun mukaista, että markkinoilla on monia seuroja ja että niiden talous ja urheilutoiminta ovat mahdollisimman hyvässä tasapainossa.

Lisäksi UEFA viittaa asiassa C-176/96 (Lehtonen) yhteisöjen tuomioistuimen julkisasiamiehen Siegbert Alberin 22 päivänä kesäkuuta 1999 antaman ratkaisuehdotuksen 107 kohtaan. Julkisasiamies muistuttaa, että yhteisöjen tuomioistuimen oikeuskäytännön mukaan EY:n kilpailusääntöjä ei pidä tulkita pelkästään teoreettiselta pohjalta, vaan ne ovat aina riippuvaisia merkityksellisten markkinoiden taloudellisista olosuhteista. Toiminnan vapautta rajoittavat säännöt, jotka ovat tarpeellisia kilpailun luomiseksi merkityksellisillä markkinoilla, voivat siten olla yhteensopivat EY:n perustamissopimuksen 81 ja 82 artiklan kanssa, jos ne ovat tarpeelliset ja olennaiset tämän tavoitteen saavuttamiseksi.

9. UEFAn näkökannan mukaan sääntö on tasapainoinen ja oikeassa suhteessa oleva toimenpide, jolla varmistetaan, että kilpailu on aitoa ja että kilpailu katsotaan aidoksi, koska se ei rajoita sijoittamista seuroihin (lukuun ottamatta seuroja, jotka osallistuvat UEFAn kilpailuihin tai kyseisten seurojen omistajia), vaan ainoastaan estää yhteisessä määräysvallassa olevia seuroja osallistumasta samaan UEFAn järjestämään kilpailuun. UEFA toteaa lisäksi, että EU:n lainsäädännön mukainen "määräysvallan" määritelmä(1) muodostaa vähimmäistason sääntelytoimenpiteen, jolla varmistetaan, että yleisö pitää UEFAn järjestämiä kilpailuja täysin luotettavina. UEFA mainitsee myös, että kuka tahansa sijoittaja voi hankkia enintään 50 prosentin omistusosuuden kahdessa tai useammassa UEFAn järjestämiin kilpailuihin osallistuvassa jalkapalloseurassa säännön koskaan koskematta kyseistä sijoittajaa, edellyttäen että sijoittaja ei ole seura tai henkilö, joka osallistuu UEFAn kilpailuihin osallistuvan toisen seuran johtamiseen ja hallintoon ja/tai vaikuttaa sen urheilusuoritukseen. UEFA painottaa myös, että useat urheilun toimielimet ja eräät kansalliset lainsäätäjät ovat säätäneet tiukempia määräyksiä samasta asiasta.

II. KOMISSION AIKOMUS

10. Komissio toteaa, että ilmoitetun säännön voidaan katsoa olevan EY:n perustamissopimuksen 81 artiklassa tarkoitettu, UEFAn sisäinen yritysten yhteenliittymän päätös tai yritysten yhteenliittymien sopimus. Kun otetaan huomioon, mitä yhteisöjen tuomioistuin on tunnustanut Bosmanin asiassa laillisiksi tavoitteiksi(2) ottaen huomioon jalkapallon huomattava sosiaalinen merkitys yhteisössä, komissio katsoo, että säännön asettamat rajoitukset saattavat kuulua perustamissopimuksen 81 artiklan 1 kohdan soveltamisalan ulkopuolelle. Saadakseen selville, voidaanko tämä alustava päätelmä vahvistaa, komission on tiedettävä, rajoittuvatko kyseiset rajoitukset siihen, mikä on tarpeen UEFAn kilpailujen luotettavuuden säilyttämiseksi ja tulosten ennakoimattomuuden varmistamiseksi. Toisin sanoen komission on vahvistettava, onko vähemmän rajoittavia keinoja saman tavoitteen saavuttamiseksi.

11. Tämän vuoksi komissio kehottaa asianomaisia esittämään huomautuksensa kuukauden kuluessa tämän ilmoituksen julkaisemisesta viitaten asiaan "COMP/37.632 - UEFAn sääntö kilpailujen luotettavuuden suojelemisesta" ja toimittamaan huomautukset seuraavaan osoitteeseen: Euroopan komissio

Kilpailun pääosasto

Linja D

Rue de la Loi/Wetstraat 200 B - 1049 Bruxelles/Brussel Faksi (32-2) 295 30 80

(1) Erityisesti 12 päivänä joulukuuta 1988 annettu neuvoston direktiivi 88/627/EY (EYVL L 342, 17.12.1998, s. 62).

(2) Joulukuun 15 päivänä 1995 annettu tuomio, asia C-415/93 (Kok. 1995, s. I-4921, 106 kohta).